ישראל סרנגה

203389986

**הצעת מחקר**

על פי הספרות המחקרית, אחת ההשפעות של תהליכי גלובליזציה קשורה בעצם המשמעות למיקום גאוגרפי, בכל קנה מידה, שמתחילה להיות מוטלת בספק. כלומר, הפכנו לנודדים המצויים תמיד בקשר. אולם אנו נעים ונודדים גם במובן אחר ועמוק יותר, בין אם אנו יוצאים לדרך או מדלגים בין ערוצים, ובין אם אנו אוהבים או שונאים לעשות זאת (באומן, 2002). הגלובליזציה הפכה לאחד ממושגי המחקר הבולטים בענפי הספורט, כאשר אחד המאפיינים של תהליכי גלובליזציה מתייחס להגירה בינלאומית (McGovern, 2002).

סוגיית ההגירה על היבטיה השונים – מהגרים, עובדים זרים, שוהים לא-חוקיים ופליטים – נמצאת מזה שנים אחדות על סדר היום הציבורי והפוליטי ברוב המדינות המבוססות. בספרות נהוג לסווג את הדרכים השונות בהן מדינות מתמודדות עם המציאות של ריבוי תרבויות. המודל הראשון הוא מצב של היטמעות, בו היחיד אינו. מבקש לשמר את זהותו התרבותית והוא מעניין בקבלת התרבות האחרת. המודל הנוסף הוא מודל הליברליזם הקורא לניתוק בין המדינה לבין העדפותיו התרבותיות של האזרח, בין מרחב פרטי לציבורי, מעין מדינת ״כלל אזרחיה״ שבה יש ניטרליות תרבותית (בינס, 2019).

אחת הדוגמאות לכך היא הגירה של ספורטאים ברחבי העולם שנעשית בתדירות גבוהה. למעשה, הגלובליזציה שואבת את כוחה מגופים כלכליים השואפים להגדיל את רווחיהם ובאופן זה גם להרחיב את עצמם מעבר למדינות המקור שלהם. ספרות המחקר המתמקדת בקשר שבין גלובליזציה לספורט, מראה כי ספורטאים רבים, מענפי ספורט מגוונים, מחליטים לנסוע ממולדתם למדינה אחרת כדי לתרום מיכולותיהם לקבוצות שביקשו את שירותיהם (חריף, 2011).

אחד האתגרים העומדים בפני ספורטאים המגיעים למדינה זרה, הוא שמירה על זהותם ממדינת הלאום. במסגרת זו, בחרתי לעסוק בעבודתי בנושא זה ומכאן עולה שאלת המחקר המרכזית, והיא: **כיצד ספורטאים מהגרים משמרים את הזהות שלהם ממדינת הלאום אחרי מעבר למדינה זרה?** טענתי היא שהספורטאים משמרים את זהותם בעיקר בעזרת השפעה פוליטית במדינת הלאום שלהם.

מספר חוקרים נתנו על כך את דעתם. החוקר צו-חסן חן טוען שתחת הקצב ההולך ומתגבר של הגלובליזציה, הספורט ככלי כלכלי ותרבותי, נשזר ברשת הגלובלית. גבולות לאומיים עשויים להיות מטושטשים במקרים מסוימים, אבל הקשר בין ספורט ללאומיות בכל זאת נשאר חזק (Tzu-Husuan, 2019). לפי אלן ביירנר, שבוחן במאמרו את הקשר בין זהות לאומית לספורט, התוצאה מהתהליך המכונה גלובליזציה, מערערת את הזהות הלאומית באופן מובן מאליו כדי לחשוף תרבות ספורט עולמית הומוגנית יותר ויותר (Bairner, 2001).

**מתודלוגיה:**

העבודה תתמקד בין השנים 2000-2010, שכן באלו השנים נמצאו מקרה בוחן בו ספורטאי שימר את זהותו ממדינת הלאום בעזרת השפעה פוליטית. למשל, בצל מלחמת אזרחים איומה, נבחרת חוף השנהב עלתה למונדיאל 2006, לראשונה בתולדותיה ושחקנה דידייה דרוגבה, פנה לאומה כולה במטרה להתאחד ולהפסיק את מלחמת האזרחים.

בכך אוכל להסיק מה קורה לספורטאי זר שמגיע למדינה שאינה מדינת הלאום שלו וכיצד הוא משמר את זהותו המקורית. במחקר זה אני מעלה טענה ושתי השערות הנגזרות ממנה. הטענה היא, כי ספורטאים משמרים את זהותם בעזרת השפעה פוליטית במדינת הלאום שלהם. ההשערה הראשונה תטען כי ברוב המקרים החשיפה הרבה לה זוכה הספורטאי הן במדינת הלאום והן במדינה הקולטת, תהיה נדבך עיקרי ומשמעותי בשימור זהותו וברצון לחולל השפעה פוליטית במדינתו. במסגרת השערתי השנייה, הספורטאים המהגרים משמרים את זהותם באמצעות ערנות למה שמתחולל במדינת הלאום והעדפת שיקולי ביטחון וזכויות האדם. כלומר, בהשערה זו אני מעריך כי הספורטאים נשארים בקשר שוטף עם מדינת הלאום.

הסקירה התיאורטית תורכב משלושה תתי פרקים:

1. הגירה בעולם הישן לעומת הגירה בעולם המודרני – מה ההבדלים בדפוסי ההיטמעות וממה הם נובעים? מה מאפיין את דפוסי ההיטמעות של ההגירה הגלובלית?

2. ספורט כמרכיב שיח בין מדינות ריבוניות והגירת ספורט – מעמדו של הספורט ושל הספורטאי כנכס לאומי, האם ואיך זה משתנה בעידן  הרילוקיישן הגלובלי

3. מדוע מבצעים ספורטאים רילוקיישן? מהן המטרות? מהן הקשרים הנשמרים עם מדינת האם?

**ביביליוגרפיה:**

באומן, ז׳ (2002). גלובליזציה: ההיבט האנושי, תל אביב: הקיבוץ המאוחד, עמ׳ 116.

בינס, ע׳ (2019). רצוי ומצוי בקליטת מהגרים במערכת החינוך בישראל, הגירה: כתב עת אקדמי רב תחומי, האגודה הסוציולוגית הישראלית, עמ׳ 17.

חריף, ח׳ (2011). ציונות של שרירים: תפקידיו הפוליטיים של הספורט ההייצוגי ביישוב ובמדינת ישראל, ירושלים: יד יצחק בן-צבי.

Alan Bairner, Sport, Nationalism, and Globalization: European and North American Perspectives, (Albany: State University of New York Press, 2001)

McGovern, P. (2002). Globalization or internationalization? Foreign footallers in the English League, 1946-1995. Sociology, 36, 23-42.

Tzu-Husuan, C. (2019). The Absent Savior? Nationalism, Migration, and Football in Taiwan, The Nexus of Race, Ethnicity, and Regionality, Issue 7-8.