**הצעת מחקר**

בעשור האחרון החל מהפך שקט בפיתוח העירוני. ערים רבות הפכו ממארחים פסיביים של תפקודים כלכליים לציידים אגרסיביים ותחרותיים בחיפוש אחר פעילות כלכלית. למעשה, בתחרות המתמדת הקיימת בין ישובים, יש אפוא תפקיד מכריע לרשות מקומית אקטיבית ויזמית, המושכת השקעות ויוצרת תנאים נוחים לפעילות כלכלית (פלזנשטיין, 1994).

הפעילות הכלכלית הזו, הולידה יצור אורבני חדש ומוביל: ״עיר עולם״. העיון בתופעה זו קיבל מפנה בראשית שנות ה-80 של המאה ה-20. נקודת המוצא שלו הייתה שערי עולם, על פי הגדרתן החדשה, הן תוצר של עידן הגלובליזציה (קיפניס, 2007). כך למעשה, חוזקה של עיר וכושר צמיחתה מותנה ישירות בגודל בסיסה הכלכלי ובפוטנציאל הפיתוח שלה. לכן, תהליכי הגלובליזציה העוברים היום על המשק העולמי משליכים ישירות על הבסיס הכלכלי העירוני. ככל שהכלכלה העירונית מחוברת יותר למערכת הכלכלית הגלובלית, גדלים סיכויי הצמיחה של אותה עיר (שחר, 2000).

על כן, בעקבות התחזקותה של מערכת הכלכלה הגלובלית, בעיר נס ציונה מאז הקמתה ועד היום חל שינוי באופייה, הנוגע להשקעה ניכרת בתחום החינוך והמדע. כבר מימיה הראשונים היוותה נס ציונה כתנופה הכלכלית של הישוב היהודי בארץ, כשנס ציונה הייתה מודל לחקלאות המודרנית בארץ ישראל – ולגידול הדבורים המדעי. ב-1971 הוקם ״פארק המדע״ הראשון בישראל, על פי רעיונותיו של הפרופ׳ שלהבת פרייר, שהיה משנה לנשיא מכון ויצמן למדע, ונועד לחבר בין מדע לתעשייה ולאפשר ליזמים לשווק רעיונות מדעיים (חשביה, 2003).

במסגרת זו, אחקור ואתאר את ניסיונה של נס ציונה לעצב לעצמה תדמית גלובלית באמצעות אסטרטגיית טיפוח אזור ״פארק המדע״. מכאן עולה שאלת המחקר, והיא: **כיצד העיר נס ציונה מנסה להפוך את עצמה לשחקן בזירה הגלובלית?** טענתי היא שהעיר נס ציונה משקיעה יותר ויותר בהכנסת חברות רב לאומיות התורמות להתפתחות הכלכלה הגלובלית.

**מתודולוגיה:**

עבודה זו הינה עבודה תיאורטית. המחקר ייעשה בשיטת מחקר איכותנית, על בסיס ניתוח שיח ביקורתי. במסגרת זו, אשתמש במקורות ראשוניים: ראיונות עם דוברת עיריית נס ציונה, ראש העירייה וחברי מועצת העיר. ומקורות משניים: מחקרים על התפתחות המושג עיר עולם והתפתחות העיר נס ציונה.

**ראשי פרקים:**

פרק ראשון - תחרות הערים בעידן הניאו-ליברלי

פרק שני – התפתחות הכלכלה הגלובלית

פרק שלישי – העיר נס ציונה והתפתחות ״פארק המדע״

פרקים 4 ו-5 יעסקו בהצגת הראיונות וניתוח הממצאים לפי שיטת המחקר.

**מקורות:**

חשביה, א׳ (2003). נס ציונה: עיר עם לב של מושבה, תל אביב: מלוא, תשס״ג.

קיפניס, ב׳ (2007). תופעת ״עיר עולם״: האם תל אביב נמנית על מועדון ערי העולם, סוגיות חברתיות בישראל, המרכז האוניברסיטאי אריאל, עמ׳ 113-133.

חשביה, א׳ (2003). נס ציונה: עיר עם לב של מושבה, תל אביב: מלא, תשס״ג.

פלזנשטיין, ד׳ (1994). העיר כיזם: קידום הפיתוח הכלכלי המקומי, מכון פלורסהיימר למחקרי מדיניות.

שחר, א׳ (2000). כפר גלובלי? עיר גלובלית, פנים: כתב עת לתרבות, חברה וחינוך, הסתדרות המורים בישראל.