**עבדתי במשרד פרסום ואני לא מתגעגע**

תמיד אמרו לי שיום הולדת זה יום בו כל המזל הטוב מתרכז ליום הזה, קצת יותר מהברכה הסמלית שכולם מאחלים. ב-11 למרץ 2021, שזהו תאריך הולדתי, קבעתי ראיון עבודה אחרי תקופה ממושכת שלא עבדתי כתוצאה ישירה ממשבר הקורונה. אפשר לומר שהייתי נואש לתעסוקה, אז הרשיתי לעצמי לפתוח את הראש לכיוונים קצת אחרים מהכיוון הראשי שלי. אולי מהם תבוא הישועה והדלת לקריירה אליה אני שואף.

אז הגעתי למשרד פרסום. ידעתי מראש שזו תהיה מקפצה מסוימת, אך לא יודע בדיוק לאן. ״תזרום״, שמעתי לא מעט. אז זרמתי. התקופה נמשכה קצת יותר מעשרה חודשים, אבל אין ספק שמבט לאחור זה היה בינגו. עשרה חודשים במשרד פרסום שגרמו לי להתהדק ולהכיר את עצמי בצורה טובה יותר. מה אני אוהב יותר, מה פחות, במה להתמקד ואת מה לשחרר.

את השורות הללו אני כותב כשלושה חודשים לאחר שעזבתי והתחלתי מקום עבודה חדש, ביום ההולדת של 2022 ציינתי שנה בארץ ובעולם לראיון העבודה שלי באותו משרד פרסום. זה היה ראיון מרתק לתפקיד מנהל תוכן, במסגרתו הובטחו לי שורה של כותרות מפוצצות שגרמו לפרפרים להתעופף אצלי בבטן: ניהול ויצירה של תוכן, מדידה ואופטימיזציה, נגיעות ב-SEO, הרבה UX ורק אם אביא לידי ביטוי את הפן היצירתי שבי, אוכל לנהל לקוח ולסמן וי בקורות החיים על תפקיד ניהולי מדהים. בדרך אמנם דברים השתבשו, לא בדיוק הלכו בדרך שציינתי מעלה. את הסיבות אשמור במערכת, אבל מבחינה אישית זו הייתה המקפצה הטובה ביותר שיכולתי לבקש.

כמה ימים לאחר מכן, ציינתי בטקס אישי, במקלחת עם זרם המים החמים, את יום העבודה הראשון שלי בחברה. נזכרתי בטקסט הראשון שכתבתי כמנהל תוכן במשרד פרסום: פוסט לסושיאל מדיה עבור חברה בלגית שמעולם לא חתמה במשרד. לגמרי אמת. אשכרה עבדתי על טקסט מומצא במשך חצי יום, עם הרבה פינג פונג ביני לבין המנהל המקצועי. את שאר היום העברתי די בשעמום, עם עוד כמה טקסטים לחברות וארגונים, הרבה מחשבות יצירתיות ובאגט שניצל אחד לארוחת צהריים, ממסעדה שכונתית שבהמשך הפכה לאייקון קולינרי של המשרד.

מילה על אוכל. אני אוהב לאכול, אבל בעיקר ביתי.

רגע לפני שאני מתפזר פה, חוזר למשרד. במשך תקופה לא היה לי שעון נוכחות. הייתי מגיע בבוקר ולא מחתים כרטיס עובד. לאחר שהמנכ״ל יצא, הרשיתי לעצמי לעבוד על המערכת ולצאת ב-15:00, במקום ב-17:00. ככה במשך קצת יותר מחודש באתי והלכתי מתי שבא לי. גיליתי פרצה מטורפת. גיליתי את הירח, נגעתי בשמש וישבתי לארוחה (על באגט שניצל) עם הכוכבים. יא אללה, לא ברור איך שוב הגעתי לאוכל. עשיתי זאת בשכל עם שיטה יצירתית וקרימינלית למדי: עקבתי אחר תנודות המנכ״ל בקובץ אקסל. כתבתי מתי הוא מגיע למשרד ומתי יוצא ממנו. יצרתי תשתית דאטה שלא מביישת את אלביט מערכות שבניין ממול. הדאטה הזו, להפתעתי, עזרה לי לתכנן את לו״ז הכניסות והיציאות שלי במשך תקופה נכבדת מהשהות הכללית שלי בחברה. במקום העבודה הנוכחי לא אעז לעשות זאת.

אבל היו גם רגעים יפים במשרד הזה. רגעים שלא אשכח עם חברים שנשארו בקשר עד עצם היום הזה. הקימה באמצע היום למשחקי כדורסל, יריות וקליעות למטרה,

**על תרגילי כתיבה ומה שביניהם**

איך אני אוהב את כל אלה שנותנים עצות לכתיבה עם כל מיני תרגילים לכתיבה, מכתיבה אינטואיטיבית ועד לכתיבה בסעיפים, שתמיד איכשהו כשאני בא לכתוב הדף הלבן נשאר לבן. קטע כזה. לא מזמן קראתי פוסט של מישהי שנתנה לקוראיה תרגיל יצירתי במיוחד: כתבו סליחה לעצמכם. ואני חשבתי לתומי למה אני צריך לבקש מעצמי סליחה?